b'\n_START_ARTICLE_\nElz\xc4\x97 Gudavi\xc4\x8di\xc5\xabt\xc4\x97\n_START_SECTION_\nBiografija\n_START_PARAGRAPH_\n2004\xe2\x80\x932005 metais gyveno Vokietijoje, kur lank\xc4\x97 aktorin\xc4\x97s improvizacijos, k\xc5\xabno kalbos kursus ir seminarus \xc5\xa0tutgarto \xe2\x80\x9eForum" teatre. 2004\xe2\x80\x932009\xc2\xa0m. baig\xc4\x97 bakalauro, 2009\xe2\x80\x932011\xc2\xa0m.\xc2\xa0\xe2\x80\x93 magistro studijas Lietuvos muzikos ir teatro akademijoje (Kurso vad. Gintaras Varnas, d\xc4\x97st. Viktorija Kuodyt\xc4\x97, Ar\xc5\xabnas Sakalauskas). 2013\xe2\x80\x932017\xc2\xa0m. Lietuvos muzikos ir teatro akademijos Teatro ir kino fakulteto Vaidybos ir re\xc5\xbeis\xc5\xabros katedros doktorant\xc4\x97 (Vadovai: prof. Jonas Vaitkus, prof. dr. Ramun\xc4\x97 Marcinkevi\xc4\x8di\xc5\xabt\xc4\x97). 2014 metais peln\xc4\x97  Lietuvos mokslo tarybos (LMT) doktoranto stipendijas u\xc5\xbe mokslo pasiekimus. Tiriamajame meno doktorant\xc5\xabros darbe \xe2\x80\x9eGintaro Varno teatro menin\xc4\x97s tendencijos ir k\xc5\xabrybos principai: 2005\xe2\x80\x932015\xc2\xa0m.\xe2\x80\x9c analizuoja Lietuvos teatro teatro menin\xc4\x99 raid\xc4\x85, i\xc5\xa1kelia esminius re\xc5\xbeisieriaus k\xc5\xabrybos principus, tiria k\xc5\xabrybin\xc4\xaf brai\xc5\xbe\xc4\x85, nagrin\xc4\x97ja pedagogin\xc4\x99 specifik\xc4\x85 bei reikalavimus aktoriams._NEWLINE_Laisvai moka vokie\xc4\x8di\xc5\xb3, gerai angl\xc5\xb3 ir rus\xc5\xb3 kalbas, turi graik\xc5\xb3, ital\xc5\xb3 bei pranc\xc5\xabz\xc5\xb3 k. pagrindus. Turi \xc5\xa1okio, \xc5\xa1audymo \xc4\xafg\xc5\xabd\xc5\xbeius.\n_START_SECTION_\nK\xc5\xabryba\n_START_PARAGRAPH_\nNuo 2007\xc2\xa0m. kuria vaidmenis \xc4\xafvairiuose teatruose, nuo 2008\xc2\xa0m.\xc2\xa0\xe2\x80\x93 Gintaro Varno teatre \xe2\x80\x9eUtopia\xe2\x80\x9c, dalyvauja trup\xc4\x97s \xe2\x80\x9eNo Theatre\xe2\x80\x9c jud\xc4\x97jime. Nuo 2007\xc2\xa0m. dalyvauja \xc4\xafvairiuose teatro festivaliuose, seminaruose, sta\xc5\xbeuot\xc4\x97se Europoje. Nuo 2013\xc2\xa0m. LNDT aktor\xc4\x97. Greta teatro taip pat kuria vaidmenis kine. Jos filmografijoje\xc2\xa0\xe2\x80\x93 filmai \xe2\x80\x9eMan septyniolika\xe2\x80\x9c (2008, re\xc5\xbe. Romas Zabarauskas), \xe2\x80\x9eMiegan\xc4\x8di\xc5\xb3 drugeli\xc5\xb3 tvirtov\xc4\x97\xe2\x80\x9c (2011, re\xc5\xbe. Algimantas Puipa)._NEWLINE_2012\xc2\xa0m. E. Gudavi\xc4\x8di\xc5\xabtei \xc4\xafteiktas \xe2\x80\x9eAuksinis scenos kry\xc5\xbeius\xe2\x80\x9c kaip geriausiai antraplanio vaidmens aktorei u\xc5\xbe Zaros vaidmen\xc4\xaf spektaklyje \xe2\x80\x9eApsivalymas\xe2\x80\x9c (Kauno valstybinis dramos teatras) bei Olgos vaidmen\xc4\xaf spektaklyje \xe2\x80\x9eI\xc5\xa1varymas\xe2\x80\x9c (Nacionalinis dramos teatras).'